Document ID: 32005D0136

ODLOČBA SVETA
z dne 2. junija 2004
o obstoju čezmernega primanjkljaja na Nizozemskem
(2005/136/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 104(6) Pogodbe,
ob upoštevanju priporočila Komisije,
ob upoštevanju pripomb Nizozemske,
ob upoštevanju naslednjega:
(1)
V skladu s členom 104 Pogodbe se morajo države članice izogibati čezmernemu javnofinančnemu primanjkljaju.
(2)
Temeljni cilj Pakta za stabilnost in rast so zdrave javne finance kot sredstvo za izboljšanje pogojev za stabilnost cen in za močno trajnostno rast, ki pospešuje ustvarjanje novih delovnih mest.
(3)
Postopek v primeru čezmernega primanjkljaja iz člena 104 predvideva odločitev o obstoju čezmernega primanjkljaja; Protokol o postopku v zvezi s čezmernim primanjkljajem, priložen Pogodbi, določa nadaljnje predpise za izvajanje postopka v primeru čezmernega primanjkljaja. Uredba Sveta (ES) št. 3605/93 z dne 22. novembra 1993 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti (1), določa podrobna pravila in opredeljuje pojme v zvezi z uporabo določb navedenega protokola.
(4)
Člen 104(5) Pogodbe od Komisije zahteva, da ta predloži svoje mnenje Svetu, če meni, da v neki državi članici obstaja čezmeren primanjkljaj ali da bi do njega lahko prišlo. Komisija je 19. maja 2004 predložila Svetu takšno mnenje glede Nizozemske. Po pregledu vseh pomembnih dejavnikov, ki jih je v skladu s členom 104(3) upoštevala v svojem poročilu, in ob upoštevanju mnenja Ekonomskega-finančnega odbora v skladu s členom 104(4) je Komisija v svojem mnenju z dne 19. maja 2004 prišla do zaključka, da na Nizozemskem obstaja čezmerni primanjkljaj.
(5)
Člen 104(6) Pogodbe določa, da mora Svet upoštevati morebitne pripombe zadevne države članice preden, po opravljeni celoviti oceni, odloči, ali čezmeren primanjkljaj obstaja.
(6)
Iz celovite ocene je mogoče sklepati, da je leta 2003 javnofinančni primanjkljaj na Nizozemskem znašal 3,2 % BDP, s čimer je bila, kljub obširnim varčevalnim ukrepom nizozemskih organov, prekoračena referenčna vrednost 3 % BDP, ki jo določa Pogodba. Po mnenju Komisije je do prekoračitve praga 3 % BDP v letu 2003 prišlo predvsem zaradi gospodarske upočasnitve. Vendar do prekoračitve javnofinančnega primanjkljaja nad referenčno vrednostjo 3 % BDP ni prišlo zaradi izrednega dogodka, na katerega nizozemski organi niso mogli vplivati, niti zaradi resnega gospodarskega upada, ki ga Pakt za stabilnost in rast opredeljuje kot letno zmanjšanje realnega BDP za vsaj 2 %. Četudi se upoštevajo dodatni ukrepi, ki so jih nizozemski organi sprejeli 16. aprila 2004 in niso bili upoštevani v Spomladanski napovedi Komisije za leto 2004, obstaja možnost, da bo javnofinančni primanjkljaj tudi leta 2004 presegel 3 % BDP. To kaže na možnost, da prekoračitev referenčne vrednosti 3 % BDP, ki jo za primanjkljaj določa Pogodba, morda ni začasna. Delež dolga, ki naj bi po Spomladanski napovedi Komisije leta 2004 dosegel 56,3 % BDP, bo tega leta ostal pod referenčno vrednostjo 60 % BDP, ki jo določa Pogodba -
SPREJEL NASLEDNJO ODLOČBO:
Člen 1
Celovita ocena kaže, da na Nizozemskem obstaja čezmerni primanjkljaj.
Člen 2
Ta odločba je naslovljena na Kraljevino Nizozemsko.
V Luxembourgu, 2. junija 2004

Labels: 10
2
18